SKRIFTLIG FORESPØRGSEL E-2585/00

af Willi Görlach (PSE), Heinz Kindermann (PSE), Albert Maat (PPE-DE), Xaver Mayer (PPE-DE), Agnes Schierhuber (PPE-DE), Joseph Daul (PPE-DE) og Niels Busk (ELDR) til Kommissionen

(1. august 2000)

Om: Restitutioner ved udførsel af racerene avlsdyr til tredjelande

Efter tidligere nedskæringer i december 1999 og marts 2000 er restitutionerne i EU for oksekød og dermed også for avlskvæg igen blevet nedsat den 13. maj i år. For avlsdyr blev disse restitutioner nedskåret med hhv. 5 %, 5 % og 20 %, hvilket omregnet i penge giver følgende beløb: fra 63 pr. 100 kg levende vægt (LV) i 1999 til 46 pr. 100 kg LV siden maj i år.

Argumenterne for disse nedskæringer var den forholdsvis høje kurs for USD over for euro og forholdsvis høje oksekødspriser på det europæiske marked. Udførslen af avlskvæg fra EU til Central- og Østeuropa, Nordafrika og Mellemøsten afregnes dog for en stor dels vedkommende i euro. En høj dollarkurs er derfor ingen fordel ved udførsel af avlskvæg.

De forholdsvis høje oksekødspriser på det indre marked er i sig selv en ulempe for udførslen af avlskvæg. Mælkeproducenterne i EU tilskyndes til at bruge kalvene til oksekødsproduktion i stedet for til opdræt af eksportkvier. Muligvis vil mælkeproducenterne selv gå over til at inseminere en stor del af deres besætninger med sperma fra kødkvæg.

1. Erkender Kommissionen den betydning, som udførslen af avlskvæg fra EU har for balancen på det europæiske oksekødsmarked samt for forbedringen af malkekvægsbesætningerne i importlandene i Central- og Østeuropa, Nordafrika og Mellemøsten?

2. Kan Kommissionen give oplysninger om de konsekvenser, nedskæringen i restitutionerne for udførsel af avlskvæg har for opdrætterne af disse dyr, under hensyntagen til de for nylig indførte slagtepræmier, der også ydes ved udførsel af avlskvæg til tredjelande?

3. Hvorvidt er Kommissionen villig til at lade den særlige situation for avlskvægopdrætterne i EU indgå i overvejelserne ved nyvurderingen af eksportrestitutionerne?

4. Kan det tænkes, at restitutionerne for udførsel af avlskvæg i vidt omfang tilpasses til det i 1999 gældende niveau (63 pr. 100 kg LV) minus den fra 2000 indførte slagtepræmie og den vedtagne forhøjelse af denne præmie?

Svar afgivet på Kommissionens vegne af Franz Fischler

(16. oktober 2000)

Opdræt af avlskvæg er en blandt flere vigtige aktiviteter inden for oksekødssektoren. Selvom der gør sig særlige forhold gældende for opdræt, er denne aktivitet alligevel afhængig af de generelle økonomiske betingelser for oksekødssektoren og mælkesektoren. Det betyder, at opdrætternes produktionsrelaterede beslutninger i vidt omfang er bestemt af markedsperspektiverne for de to sektorer. Men det betyder også, at opdræt på grund af sin tætte tilknytning til de to sektorer må bære konsekvenserne af de beslutninger eller foranstaltninger, der træffes for disse landbrugssektorer. Avlskvægopdrætterne modtager således EU-præmier (bl.a. ammekopræmie og slagtepræmie), men må også bære eventuelle konsekvenser af beslutninger om eksportrestitutioner.

1. Hvad eksport angår, så bidrager eksporten af avlskvæg til at forbedre mælkeproduktionen i en lang række lande i Europa, Nordafrika og Mellemøsten. Denne kendsgerning har allerede flere gange fået Kommissionen til at tilrettelægge eller deltage i programmer for levering af sådanne dyr til bestemte lande. Eksporten af disse dyr bidrager således primært til en varig forbedring af kvaliteten i bestemmelseslandets landbrugssektor. Eksportens effekt på markedssituationen for oksekød i EU kan dog ikke betragtes som værende af tilsvarende betydning. Den internationale handel med avlsdyr er nemlig i første række afhængig af betingelserne for mælkeproduktion i køberlandene og har derfor ikke nogen direkte forbindelse med betingelserne i EU.

2. For oksekødssektoren drejer det sig i indeværende år om første fase af gennemførelsen af de beslutninger, der blev vedtaget som led i Agenda 2000, og som tog sigte på en markant reduktion af priserne, der skulle udlignes gennem ydelse af præmier til producenterne. Endvidere har markedssituationen i år været præget af meget høje producentpriser. De høje priser skyldes en produktionsnedskæring og en forbrugsstigning, der resulterer i en nedgang i de mængder, der er til rådighed for eksport. Den samlede effekt af alle disse faktorer har allerede flere gange tvunget Kommissionen til at ændre eksportrestitutionernes niveau.

3. Det er dog vigtigt at understrege, at der, når disse beslutninger om restitutionernes størrelse træffes, tages hensyn til avlskvægopdrætternes særlige situation. Således har de forskellige restitutionsnedsættelser for avlskvæg ikke været nær så store som for slagtekvæg. Desuden blev avlsdyrene slet ikke berørt af den sidste restitutionsnedsættelse (2. september 2000).

Kommissionen vil fortsat følge spørgsmålet om eksportrestitutioner med samme omhu.

Kommissionen er også fortsat af den opfattelse, at det specielt for avlsdyr ikke kun er prisaspektet, der er det eneste kriterium for handel, men at også andre faktorer (tredjelandenes indkøbspolitik, disponible budgetmidler, dyrenes genetiske eller andre egenskaber mv.) spiller en rolle.

4. På baggrund af den reform, der er vedtaget, mener Kommissionen ikke, at det vil kunne forsvares igen at fastsætte restitutionen til det i 1999 gældende niveau minus slagtepræmien.